劉寺展繡亭上與尤延之久待京仲遠不至再相待於靈芝寺
作者：楊萬里
朝代：宋

paragraphs: 南山十日菊，秋酌有前諾。
東省三同舍，山行何用約。
也復相丁寧，彼此撥忙著。
清晨到劉寺，寸步輒倚薄。
望君久未來，細意揀巖壑。
上到展繡亭，聊復休倦脚。
回覽西湖天，向我懷中落。
山幽人轉孤，境勝情反惡。
昔賢願獨往，對影誰與樂。
或者欣羣遊，避喧那可却。
我隨梁溪叟，觴次饒驩謔。
坐無山浦翁，談間頓蕭索。
斜陽更待渠，小向靈芝泊。